b'\n_START_ARTICLE_\nBiserica de lemn din F\xc3\xa2na\xc8\x9be\n_START_PARAGRAPH_\nBiserica de lemn din F\xc3\xa2na\xc8\x9be, comuna C\xc3\xa2mpani, jude\xc8\x9bul Bihor, dateaz\xc4\x83 din anul 1796. Are hramul \xe2\x80\x9eSf\xc3\xa2ntul Dimitrie\xe2\x80\x9d. Biserica se afl\xc4\x83 pe noua list\xc4\x83 a monumentelor istorice sub codul LMI:  BH-II-m-A-01145.\n_START_SECTION_\nIstoric \xc8\x99i tr\xc4\x83s\xc4\x83turi\n_START_PARAGRAPH_\nBiserica de lemn din F\xc3\xa2na\xc8\x9be este situat\xc4\x83 \xc3\xaen centrul satului cu acela\xc8\x99i nume, fiind realizat\xc4\x83 din b\xc3\xa2rne orizontale \xc3\xaencheiate \xc3\xaen cheotori drepte, dup\xc4\x83 un plan ce respect\xc4\x83 prin desf\xc4\x83\xc8\x99urare \xc3\xaen spa\xc8\x9biu, o tradi\xc8\x9bie fundamental\xc4\x83. Pronaosul, naosul \xc8\x99i absida altarului se \xc3\xaemplinesc la exterior printr-un turn care se p\xc4\x83streaz\xc4\x83 \xc3\xaen forma sa original\xc4\x83, \xc3\xaenvelit cu \xc8\x99indril\xc4\x83. S-au men\xc8\x9binut cele dou\xc4\x83 intr\xc4\x83ri, una \xc3\xaen naos, cealalt\xc4\x83 pe latura de vest, \xc3\xaen tinda femeilor. Pronaosul este terminat cu un tavan, naosul cu o bolt\xc4\x83 semicilindric\xc4\x83, iar absida altarului cu tavan. La baza iconostasului, \xc3\xaen partea st\xc3\xa2ng\xc4\x83, se g\xc4\x83se\xc8\x99te crestat cu fier \xc3\xaenro\xc8\x99it anul 1796, an care consemneaz\xc4\x83 data c\xc3\xa2nd s-au terminat lucr\xc4\x83rile de refacere a bisericii de lemn. Conform documentelor p\xc4\x83strate datarea este veridic\xc4\x83. \xc3\x8entre anii 1724-1725, cu ocazia unei vizite canonice, se arat\xc4\x83 c\xc4\x83 la F\xc3\xa2na\xc8\x9be \xe2\x80\x9ebiserica este acoperit\xc4\x83 cu \xc8\x99indril\xc4\x83\xe2\x80\x9d. Din anul 1752 avem o alt\xc4\x83 semnalare despre aceast\xc4\x83 biseric\xc4\x83, informa\xc8\x9bie repetat\xc4\x83 \xc8\x99i \xc3\xaen 1786, deci putem considera anul 1796 doar o consemnare a datei c\xc3\xa2nd s-a terminat refacerea vechii biserici. Pictura bisericii este \xc3\xaemp\xc4\x83r\xc8\x9bit\xc4\x83 \xc3\xaen frize \xc8\x99i tablouri. Axul central al naosului cuprinde \xc3\xaen medalioane orientate de la est la vest \xe2\x80\x9eTreimea\xe2\x80\x9d, \xe2\x80\x9eMaria\xe2\x80\x9d \xc8\x99i \xe2\x80\x9eArhanghelul Mihail\xe2\x80\x9d. Iconostasul are pictat \xc3\xaen centru \xe2\x80\x9eIisus pe cruce\xe2\x80\x9d, str\xc4\x83juit de Maica Sa \xc8\x99i de apostolul Ioan, restul scenelor sunt compartimentate \xc3\xaen frize \xc8\x99i medalioane. La poalele bol\xc8\x9bii zugravul a redat \xe2\x80\x9ePatimile lui Iisus\xe2\x80\x9d, scene dominate de culoarea verde, preferin\xc8\x9b\xc4\x83 a pictorului. Peretele vestic al naosului are ca tem\xc4\x83 central\xc4\x83 \xe2\x80\x9e\xc3\x8envierea mor\xc8\x9bilor\xe2\x80\x9d pentru Judecata de Apoi. La cap\xc4\x83tul de jos al peretului se poate citi pisania l\xc4\x83sat\xc4\x83 de pictor: \xe2\x80\x9e Aceast\xc4\x83 sf\xc3\xa2nt\xc4\x83 biseric\xc4\x83 a F\xc3\xa2na\xc8\x9bului sau zugr\xc4\x83vit din cheltuiala sfintei biserici \xc8\x99i din ajutorul satului, fiind bir\xc4\x83u Sabo Nat \xc8\x99i chitor Boc Petru. Eu zugravul Micula (Mihail) din Mociar, octombrie 30 zile 1832\xe2\x80\x9d. \xc3\x8en biseric\xc4\x83 se g\xc4\x83sesc dou\xc4\x83 sfe\xc8\x99nice mari \xc8\x99i un candelabru lucrate din lemn, cromatica fiind compus\xc4\x83 din al\xc4\x83turarea culorilor ro\xc8\x99u \xc8\x99i albastru. \xc3\x8en 1924 a fost tencuit exteriorul, l\xc4\x83rgite ferestrele \xc8\x99i acoperit\xc4\x83 cu \xc8\x9bigl\xc4\x83, iar \xc3\xaen 1976 i s-a mai f\xc4\x83cut o repara\xc8\x9bie capital\xc4\x83. Este singura biseric\xc4\x83 veche de lemn din zon\xc4\x83 care mai p\xc4\x83streaz\xc4\x83 pictura sa original\xc4\x83. Din p\xc4\x83cate, starea ei de degradare se accentueaz\xc4\x83, credincio\xc8\x99ii neav\xc3\xa2nd mijloacele necesare pentru \xc3\xaentre\xc8\x9binerea \xc8\x99i repararea ei.'